যুব বিশ্বকাপ! সিনিয়র পর্যায়ের মতো সেই মাদকতা কোথায়! তবু ভারত তো! যুব বিশ্বকাপ আয়োজন করেই রেকর্ড বইয়ে নাম লিখিয়ে ফেলেছে। মাঠের পারফরম্যান্স খুব একটা ভাল না হলেও নয়া রেকর্ড গড়তে চলেছে ভারত, দর্শক সংখ্যার বিচারে। কোয়ার্টার ফাইনাল শুরু হওয়ার আগে পুরো বিশ্বকাপে দর্শকসংখ্যা এখনও পর্যন্ত ১,০০৭,৩৯৬। পরিসংখ্যান বলছে, ১৯৮৫ সালে প্রথমবার যুব বিশ্বকাপ যেখানে আয়োজিত হয়েছিল সেই চিনে গোটা টুর্নামেন্টে দর্শকসংখ্যা ছিল ১,২৩০,৯৭৬। কোয়ার্টার ফাইনাল থেকে ফাইনাল পর্যন্ত আর ২,২৩,৫৮০ জন দর্শক মাঠমুখো হলেই ভারত রেকর্ড বইয়ে চলে যাবে আয়োজক দেশ হিসেবে।
টুর্নামেন্টের ডিরেক্টর জেভিয়ের সেপ্পি জানান, ‘‘সত্যিই ফুটবল গোটা দেশকে আচ্ছন্ন করে রেখেছে। বিশ্বকাপের ক্রেজ এখন গোটা দেশেই। দর্শকদের কাছ থেকে দারুণ সাড়া পাওয়া যাচ্ছে। চলতি টুর্নামেন্ট দর্শকসংখ্যার বিচারে সেরা হতে চলেছে।’’ পাশাপাশি তিনি দর্শকদের উদ্দেশ্য বার্তা দিয়েছেন, ‘‘কমপ্লিমেন্টারি টিকিট যেগুলো ধরে রাখা হয়েছিল, সেগুলো ছাড়া হবে সমর্থকদের জন্য। যাতে মাঠ পুরোপুরি ভরে যায়।’’
প্রথমবার বিশ্বকাপের পারফরম্যান্স জোরালো না হলেও আয়োজক হিসেবে দাগ কাটতে মরিয়া ভারত।